ન્યૂ ઝિલેન્ડમાં આ માત્ર પોન્ગોરા ગામની સમસ્યા નથી. માત્ર પેટ્રોલ પમ્પની સમસ્યા પણ નથી. નાના નાના ગામોમાં જાહેર સુવિધા આપવાનું બહુ મુશ્કેલ થઈ રહ્યું છે. નાના ગામમાં પોસ્ટની સેવા પણ ના મળે. દવાખાનું ના મળે. ડેરી પણ ના હોય. વીજળીનું અને ફોનનું બિલ ભરવા પણ દૂર જવું પડે. સરકાર માટે પણ આ સમસ્યા કેવી રીતે ઉકેલવી તે મૂંઝવણ છે. ખાનગીકરણના કારણે પેટ્રોલ પમ્પ હોય કે ફોન અને વીજળી કંપનીની ઓફિસ હોય, નિર્ણય ખાનગી કંપનીએ કરવાનો હોય છે. ખાનગી કંપનીને ઓફિસ રાખવી પરવડે નહીં. તે સંજોગોમાં પોન્ગોરો ગામના લોકોએ એક નવું મોડેલ ઊભું કર્યું છે. દેશના બીજા નાના નાના કસબાઓને પણ આ મોડેલ કદાચ કામ આવશે તેમ જાણકારો માનવા લાગ્યાં છે અને હાલમાં જ શરૂ થયેલો પોન્ગોરાનો પેટ્રોલ પમ્પ જોણું થયું છે. પોન્ગોરા ગામના નાગરિકોએ તો નક્કી જ કર્યું છે કે સરકાર પર આધાર રાખવાના બદલે આપણી સમસ્યાઓ જાતે જ ઉકેલવી. તે માટે ગામમાં જાતજાતની સમિતિઓ બની છે. તેથી મજાક પણ થાય છે કે ગામમાં જેટલી વસતિ છે, તેના કરતાંય વધારે સમિતિઓ છે.